მატამოროსი
მატამოროსი (ესპ. Matamoros) — ქალაქი მექსიკაში, ტამაულიპასის შტატის ჩრდილო-აღმოსავლეთ ნაწილში. მდებარეობს მდინარე რიო-გრანდეს სამხრეთ ნაპირთან, აშშ-ის ტეხასის შტატის ქალაქ ბროუნსვილის მოპირდაპირე მხარეს. მატამოროსი შტატის მეორე უმსხვილესი ქალაქია. 2010 წლის აღწერის მონაცემებით, მისი მოსახლეობა 489 193 ადამიანს შეადგენს. მატამოროსი-ბროუნსვილის მეტროპოლიური არეალის მოსახლეობა 1 136 995-მდე აღწევს, რის შედეგადაც ის მე-4 უდიდესი მეტროპოლისია აშშ-მექსიკის საზღვარზე. მექსიკის მასშტაბით, მატამოროსი 39-უდიდესი ქალაქია. მატამოროსი ერთ-ერთი ყველაზე სწრაფად მზარდი ქალაქია მექსიკაში, ასევე ერთ-ერთი ყველაზე სწრაფად მზარდია მისი ეკონომიკა, რომელიც ძირითადად აშშ-სთან საერთაშორისო ვაჭრობას ეყრდნობა NAFTA-ს ხელშეკრულების ჩარჩოებში. მექსიკისთვის საკმაოდ იმედისმომცემია მატამოროსის სამრეწველო სექტორი. თუმცა, ისტორიულად ქალაქის ეკონომიკის ძირითადი დარგი იყო სოფლის მეურნეობა. მატამოროსი მნიშვნელოვანი ისტორიული ძეგლია, რადგან იგი ჩართული იყო ისეთ მოვლენებში, როგორებიცაა მექსიკის დამოუკიდებლობისათვის ომის რამდენიმე ბრძოლა, მექსიკის რევოლუცია, ტეხასის რევოლუცია, მექსიკა-ამერიკის ომი, ამერიკის სამოქალაქო ომი და საფრანგეთის ინტერვენცია. ამ ყოველივემ ქალაქს აუღებლისა და გმირის სტატუსი შესძინა. ასევე, მექსიკის სახელმწიფო ჰიმნი პირველად მატამოროსის ოპერის თეატრში გაჟღერდა. ქალაქის კლიმატი ნახევრადმშრალია, რბილი ზამთრითა და ცხელი, ტენიანი ზაფხულით.